Euroopa Parlamendi ja nõukogu direktiiv 2003/97/EÜ,

10. november 2003,

kaudse nähtavuse seadmete ja nendega varustatud sõidukite tüübikinnitust käsitlevate liikmesriikide õigusaktide ühtlustamise kohta, millega muudetakse direktiivi 70/156/EMÜ ja tunnistatakse kehtetuks direktiiv 71/127/EMÜ

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 95,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

toimides asutamislepingu artiklis 251 sätestatud korras [3]

ning arvestades järgmist:

(1) Nõukogu 1. märtsi 1971. aasta direktiiv 71/127/EMÜ mootorsõidukite tahavaatepeegleid käsitlevate liikmesriikide õigusaktide ühtlustamise kohta [4] võeti vastu ühe üksikdirektiivina EÜ tüübikinnitusmenetluse kohta, mis kehtestati nõukogu 6. veebruari 1970. aasta direktiiviga 70/156/EMÜ liikmesriikide mootorsõidukite ja nende haagiste tüübikinnitust käsitlevate õigusaktide ühtlustamise kohta [5]. Seetõttu kohaldatakse direktiivi 71/127/EMÜ suhtes direktiivi 70/156/EMÜ sätteid sõidukisüsteemide, osade ja eraldi seadmestike kohta.

(2) Olemasolevad sätted, eriti need, mis puudutavad N2-, N3-, M2- ja M3-kategooriaid, on osutunud ebapiisavaks selles osas, mis puudutab välimise tahavaatepeegli vaatevälja sõiduki küljele, ette ja taha. Selle puudujäägi korvamiseks tuleb nõuda vaatevälja laiendamist.

(3) Tänu omandatud kogemustele ja tehnoloogia arengule on nüüd võimalik muuta mõningaid direktiivi 71/127/EMÜ nõudeid eesmärgiga parandada liiklusohutust ning lubada lisaks peeglitele kasutada ka muid seadmeid.

(4) Võttes arvesse seda, kui suures ulatuses on vaja hetkel kehtivaid nõudeid muuta, on mõttekas direktiiv 71/127/EMÜ kehtetuks tunnistada ja asendada see käesoleva direktiiviga. Kuna tüübikinnitus ja tootmisprotsesside vastavus on sätestatud direktiivis 70/156/EMÜ, ei ole vaja seda käesolevas direktiivis korrata.

(5) Direktiivi 70/156/EMÜ lisasid tuleks vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Käesoleva direktiivi eesmärk on ühtlustada kaudse nähtavuse seadmete ja nendega varustatud sõidukite tüübikinnitusega seotud eeskirju.

Nimetatud eeskirjad sisalduvad käesoleva direktiivi lisades.

Käesolevas direktiivis tähendab "sõiduk" kõiki direktiivi 70/156/EMÜ II lisa A jaos määratletud mootorsõidukeid.

Artikkel 2

1. Alates 26. jaanuarist 2005 ei tohi liikmesriigid kaudse nähtavuse seadmetega seotud põhjustel:

- keelduda EÜ tüübikinnituse või siseriikliku tüübikinnituse andmisest sõidukile või kaudse nähtavuse seadmele,

- keelata sõiduki või kaudse nähtavuse seadme müüki, registreerimist või kasutuselevõtmist,

kui sõiduk või kaudse nähtavuse seade vastab käesoleva direktiivi nõuetele.

2. Alates 26. jaanuarist 2006 ei anna liikmesriigid EÜ tüübikinnitust ühelegi uuele mootorsõiduki tüübile kaudse nähtavuse seadmega seotud põhjustel ega ühelegi uuele kaudse nähtavuse seadme tüübile, kui käesoleva direktiivi nõuded ei ole täidetud.

Seda tähtaega pikendatakse siiski 12 kuu võrra nõuete puhul, mis puudutavad VI klassi välispeegleid ja nende paigaldamist sõidukitele.

3. Alates 26. jaanuarist 2006 keelavad liikmesriigid siseriikliku tüübikinnituse andmise uutele mootorsõiduki tüüpidele kaudse nähtavuse seadmega seotud põhjustel, kui käesoleva direktiivi nõuded ei ole täidetud.

Seda tähtaega pikendatakse siiski 12 kuu võrra nõuete puhul, mis puudutavad VI klassi välispeegleid ja nende sõidukitele paigaldamist.

4. Liikmesriigid peavad alates 26. jaanuarist 2010 M1- ja N1-kategooria sõidukite ja alates 26. jaanuarist 2007 kõigi ülejäänud sõidukite korral:

- lugema vastavalt direktiivi 70/156/EMÜ sätetele uue sõidukiga kaasasolevaid vastavustunnistusi kõnealuse direktiivi artikli 7 lõike 1 kohaldamisel kehtetuteks,

- keelama sõidukite müügi, registreerimise või kasutuselevõtu

kaudse nähtavuse seadmega seotud põhjustel, kui sõiduk ei vasta käesoleva direktiivi nõuetele.

5. Selleks et täita direktiivi 70/156/EMÜ artikli 7 lõikes 2 määratud eesmärke, kohaldatakse alates 26. jaanuarist 2010 M1- ja N1-kategooria sõidukite ja alates 26. jaanuarist 2007 kõigi ülejäänud sõidukite suhtes käesoleva direktiivi kaudse nähtavuse seadmetega seotud nõudeid.

6. Mis puudutab varuosasid, jätkavad liikmesriigid olenemata lõigetest 2 ja 5 EÜ tüübikinnituse andmist ning vajadusel ka selle hilisemat laiendamist osadele või eraldi seadmetele, mis on ette nähtud enne 26. jaanuari 2007 vastavalt direktiivile 71/127/EMÜ kinnitatud sõidukitüüpidele, ning lubavad jätkuvalt nende müüki ja kasutuselevõtmist.

7. Tingimusel et järgitakse käesoleva direktiivi III lisa punktis 5 kirjeldatud juhi vaatevälja puudutavaid nõudeid, võivad liikmesriigid olenemata lõikest 3 jätkata siseriikliku tüübikinnituse andmist nendele uutele direktiivi 2001/85/EÜ [6] I lisa punktis 2.1.1.1 määratletud M2- ja M3-kategooria I klassi liigendsõidukitele, mis koosnevad vähemalt kolmest liigendatud jäigast osast, mis ei vasta käesoleva direktiivi sätetele.

8. Käesoleva direktiivi sätted aitavad kaasa kõrge kaitsetaseme saavutamisele vastava ala seadusandluse rahvusvahelise ühtlustamise kontekstis. Seega peaks komisjon võimalikult kiiresti pärast käesoleva direktiivi vastuvõtmist esitama ÜRO Euroopa Majanduskomisjonile ettepaneku eesmärgiga ühtlustada ÜRO Euroopa Majanduskomisjoni eeskirja 46 sätted käesoleva direktiivi sätetega.

Artikkel 3

Hiljemalt 26. jaanuariks 2010 viib komisjon läbi üksikasjaliku uuringu, et välja selgitada, kas käesolevas direktiivis sätestatud muudatused avaldavad positiivset mõju liiklusohutusele, eriti jalakäijate, jalgratturite ja teiste vähe kaitstud liiklejate ohutusele. Uuringu tulemuste alusel esitab komisjon vajadusel ettepanekuid lisaõigusaktide vastuvõtmiseks, et veelgi parandada olukorda kaudse nähtavuse alal.

Artikkel 4

Käesolevaga muudetakse direktiivi 70/156/EMÜ järgmiselt.

1. I lisa punkt 9.9 asendatakse järgmisega:

"9.9. Kaudse nähtavuse seadmed

9.9.1. Peeglid (iga peegli kohta märkida): …

9.9.1.1. Mark: …

9.9.1.2. EÜ tüübikinnitusmärk: …

9.9.1.3. Variant: …

9.9.1.4. Joonis(ed), millelt on näha peegli asukoht sõiduki kere suhtes: …

9.9.1.5. Täpsed andmed kinnitusviisi kohta, sh sõiduki kere selle osa kohta, mille külge peegel on kinnitatud: …

9.9.1.6. Lisavarustus, mis võib mõjutada tahapoole suunatud vaatevälja: …

9.9.1.7. Reguleerimissüsteemi elektrooniliste osade (kui on olemas) lühikirjeldus: …

9.9.2. Kaudse nähtavuse seadmed (v.a peeglid): …

9.9.2.1. Tüüp ja iseloomustus (seadme täielik kirjeldus): …

9.9.2.1.1. Kaamera-monitorseadme korral avastamiskaugus (mm), kontrastsus, heledusvahemik, pimestuse korrektsioon, ekraani omadused (mustvalge/värviline), kujutise kordumissagedus, monitori heleduse ulatus: …

9.9.2.1.2. Piisavalt üksikasjalikud joonised seadme äratundmiseks, sealhulgas paigaldusjuhised; joonisel tuleb näidata ka EÜ tüübikinnitusmärgi asukoht: …"

2. III lisa punkt 9.9 asendatakse järgmisega:

"9.9. Kaudse nähtavuse seadmed

9.9.1. Peeglid (iga peegli kohta märkida): …

9.9.1.1. Mark: …

9.9.1.2. EÜ tüübikinnitusmärk: …

9.9.1.3. Variant: …

9.9.1.4. Joonis(ed), millelt on näha peegli asukoht sõiduki kere suhtes: …

9.9.1.5. Täpsed andmed kinnitusviisi kohta, sh sõiduki kere selle osa kohta, mille külge peegel on kinnitatud: …

9.9.1.6. Lisavarustus, mis võib mõjutada tahapoole suunatud vaatevälja: …

9.9.1.7. Reguleerimissüsteemi elektrooniliste osade (kui on olemas) lühikirjeldus:…

9.9.2. Kaudse nähtavuse seadmed (v.a peeglid): …

9.9.2.1. Tüüp ja iseloomustus (nt seadme täielik kirjeldus): …

9.9.2.1.1. Kaamera-monitorseadme korral avastamiskaugus (mm), kontrastsus, heledusvahemik, pimestuse korrektsioon, ekraani omadused (mustvalge/värviline), kujutise kordumissagedus, monitori heleduse intensiivsus: …

9.9.2.1.2. Piisavalt üksikasjalikud joonised tervikseadme identifitseerimiseks, sealhulgas paigaldusjuhend; joonistel tuleb näidata EÜ tüübikinnitusmärgi asukoht: …"

3. IV lisa muudetakse järgmiselt:

- I osa tabeli punkt 8 asendatakse järgmisega:

"Teema | Direktiivi number | Viide ELT -le | Kohaldatavus |

M1 | M2 | M3 | N1 | N2 | N3 | O1 | O2 | O3 | O4 |

… |

8.Kaudse nähtavuse seadmed | 2003/97/EÜ | L 25, 29.1.2004 | X | X | X | X | X | X" | | | | |

- I osa punktis 8 asendatakse termin "tahavaatepeeglid" terminiga "kaudse nähtavuse seadmed",

- II osa punktis 8 asendatakse termin "tahavaatepeeglid" terminiga "kaudse nähtavuse seadmed."

4. XI lisa 1. ja 2. liite punktis 8 asendatakse termin "tahavaatepeeglid" terminiga "kaudse nähtavuse seadmed".

Artikkel 5

1. Liikmesriigid jõustavad käesoleva direktiivi täitmiseks vajalikud õigusnormid 24. jaanuariks 2005 ja teatavad nendest viivitamata komisjonile.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise korra näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 6

Direktiiv 71/127/EMÜ tunnistatakse kehtetuks alates 24. jaanuarist 2010.

Viiteid kehtetuks tunnistatud direktiivile tõlgendatakse viidetena käesolevale direktiivile lähtudes IV lisas toodud vastavustabelist.

Artikkel 7

Käesolev direktiiv jõustub Euroopa Liidu Teatajas avaldamise päeval.

Artikkel 8

Käesolev direktiiv on adresseeritud liikmesriikidele.

Brüssel, 10. november 2003

Euroopa Parlamendi nimel

president

P. Cox

Nõukogu nimel

eesistuja

A. Marzano

[1] EÜT C 126 E, 28.5.2002, lk 225.

[2] EÜT C 149, 21.6.2002, lk 5.

[3] Euroopa Parlamendi 9. aprilli 2002. aasta arvamus (ELT C 127 E, 29.5.2003, lk 25), nõukogu 8. aprilli 2003. aasta ühine seisukoht (ELT C 214 E, 9.9.2003, lk 7) ja Euroopa Parlamendi 1. juuli 2003. aasta seisukoht (Euroopa Liidu Teatajas seni avaldamata) ning nõukogu 20. oktoobri 2003. aasta otsus.

[4] EÜT L 68, 22.3.1971, lk 1. Direktiivi on muudetud 1994. aasta ühinemisaktiga.

[5] EÜT L 42, 23.2.1970, lk 1. Direktiivi on viimati muudetud määrusega (EÜ) nr 807/2003 (EÜT L 122, 16.5.2003, lk 36).

[6] Euroopa parlamendi ja nõukogu direktiiv 2001/85/EÜ, 20. november 2001, reisijateveoks mõeldud sõidukite, millel on lisaks juhiistmele veel rohkem kui kaheksa istekohta, erieeskirjade kohta (EÜT L 42, 13.2.2002, lk 1).

--------------------------------------------------

LISADE LOETELU

I lisa | Mõisted ja EÜ tüübikinnituse rakendussätted |

| 1. liide | Teatis nr … kaudse nähtavuse seadme EÜ tüübikinnituse kohta |

| 2. liide | Kaudse nähtavuse seadme osa EÜ tüübikinnitustunnistuse näidis |

| 3. liide | Teatis nr … sõiduki EÜ tüübikinnituse kohta |

| 4. liide | Kaudse nähtavuse seadmete paigaldamist käsitleva sõiduki EÜ tüübikinnitustunnistuse näidis |

| 5. liide | Osa EÜ tüübikinnitusmärk |

| 6. liide | Menetlus H-punkti määramiseks ning R- ja H-punktide suhtelise asukoha kontrollimiseks |

II lisa | Kaudse nähtavuse seadmele osa EÜ tüübikinnituse andmiseks vajalikud konstruktsiooninõuded ja katsed |

| 1. liide | Peegli peegelduspinna kumerusraadiuse r määramise menetlus |

| 2. liide | Peegeldusvõime määramise katsemeetod |

III lisa | Peeglite ja muude kaudse nähtavuse seadmete sõidukitele paigaldamisele esitatavad nõuded |

| Liide | Tuvastuskauguse arvutamine |

IV lisa | Vastavustabel (vastavalt artiklile 6) |

--------------------------------------------------